• La nova promoció d'habitatges estarà situada al carrer de la Virtut i comptarà amb un pressupost aproximat de 4,8 milions d'euros
• Calvet ha explicat que "aquesta inversió permetrà atendre millor l'emergència en tractar-se d'una mesura de promoció econòmica, però, sobretot, forma part d'una política estructural" per cobrir les necessitats
Moment de la roda de premsa, amb l'alcalde d'Igualada, marc Castells, en primer terme, des de l'Ajuntament, i el conseller, en connexió en directe des del seu despatx, a Barcelona.
Terrenys on s'edificarà la nova promoció d'habitatge de lloguer assequible al carrer de la Virtut d'Igualada.
El conseller de Territori i Sostenibilitat, Damià Calvet, i l'alcalde d'Igualada, Marc Castells, han anunciat avui la construcció d'un nou edifici d'habitatges de lloguer assequible a Igualada.
La nova promoció estarà situada al carrer de la Virtut, xamfrà amb els carrers de les Delícies i del Cardenal Vives, en un solar de 739 m 2, propietat de l'Ajuntament d'Igualada i que cedirà a l'Institut Català del Sòl, INCASÒL, en dret de superfície per facilitar-ne la seva construcció.
Segons ha explicat el conseller " la intenció és licitar la redacció del projecte executiu aquest any 2020, perquè el projecte bàsic ja el tenim, readaptat d'un que ja tenia l'Ajuntament, de manera que puguem licitar les obres a finals d'aquest any o, com a molt, a l'inici de 2021, perquè es pugui construir entre 2021 i 2023 ".
L'edifici constarà de planta baixa i 4 plantes d'alçada, amb un màxim de 36 habitatges i 2 locals comercials i de 36 places d'aparcament en planta soterrània.
A la planta baixa, on s'hi ubicaran els locals comercials, també es preveu construir un pas porxat de sis metres d'amplada per donar accés a l'espai públic de l'interior d'illa.
La promoció d'habitatges del carrer de la Virtut " és una inversió important, de 4,78 milions d'euros ", ha explicat el conseller, i forma part de la programació d'INCASÒL del 2020 per a la construcció de promocions del Programa d'habitatge de lloguer assequible de la Generalitat de Catalunya. "
Aquesta inversió ", ha explicat Calvet " permetrà atendre millor l'emergència en tractar-se d'una mesura de promoció econòmica, però, sobretot, forma part d'una política estructural " per cobrir les necessitats d'habitatge a la capital de l'Anoia.
El 2019, l'INCASÒL ja va incloure en aquest mateix programa de lloguer assequible la construcció de 24 habitatges més al carrer de Joan Serra i Constansó.
Actualment, l'equip guanyador d'aquest projecte està redactant el seu avantprojecte.
Des de l'any 2017, l'INCASÒL està realitzant una convocatòria anual per a la construcció de promocions del Programa d'habitatge de lloguer assequible de la Generalitat de Catalunya.
Actualment, ja hi ha un total de 18 promocions amb un total de 664 habitatges i una inversió global que supera els 73 M€.
Les quatre promocions de la primera convocatòria, any 2017, estan en procés de licitació de les obres i es preveu que aquestes es puguin iniciar abans de finalitzar l'any 2020.
Estan ubicades a Barcelona, als barri del Carmel i el Polvorí, al Masnou i a Rubí, sumen 91 habitatges i una inversió de 10,91 M€.
La convocatòria del 2018 són cinc promocions més amb un total de 182 habitatges i una inversió prevista de 20,99 M€.
S'ubicaran a Sabadell, Sant Adrià del Besòs, Sant Boi de Llobregat, Sant Just Desvern i Santa Coloma de Gramenet i són en fase de redacció de projecte bàsic o executiu que es lliuraran durant el quart trimestre de 2020.
El 2019 ha inclòs un total de 9 promocions més situades a Igualada, Montmeló, Olesa de Montserrat, Badalona, Badia del Vallès, Barcelona, Sant Cugat del Vallès, Sant Pere de Ribes i Vilafranca del Penedès.
Aquestes sumen un total de 391 habitatges i una inversió aproximada de 41,48 M€.
Per a la convocatòria d'aquest 2020 l'INCASÒL, a més de la promoció anunciada avui amb Igualada, està treballant en acords en el marc del programa amb els ajuntaments del Palau-Solità i Plegamans, Sant Sadurní
d'Anoia, Sant Vicenç de Castellet i Vallirana per obtenir solars on promoure-hi habitatge assequible.
A part es faran promocions en solars patrimonials de l'INCASÒL a Esplugues, Viladecans i Terrassa.
Aquestes noves promocions tenen un potencial d'uns 500 habitatges.